
Készült a Fővárosi Közgyűlés Oktatási Bizottsága
2013. május 23-i ülésén,
a Főpolgármesteri Hivatal 282. számú tárgyalójában.

Jelen vannak:	Pokorni Zoltán elnök
	Zarándy Zoltán alelnök
	Lendvai Anna
	Németh Zoltán
	Szentkirályi Alexandra
	Kunhalmi Ágnes
a bizottság tagjai.

Meghívottak:	a jelenléti ív szerint.

Elnök:	Pokorni Zoltán az Oktatási Bizottság elnöke.

Az ülés kezdési időpontja: 10 óra 16 perc.

Elnök:	Tisztelettel köszöntök mindenkit. Előttünk van az írásban kiküldött 8 napirendi javaslat, ebből egyet a TÁMASZ Alapítvány beszámolóját az előterjesztő visszavonta, kéri a napirendről való levételt.
	Van-e valakinek észrevétele a napirenddel kapcsolatban? Nincs.
	A határozati javaslat a következő:

Az Oktatási Bizottság úgy dönt, hogy napirendjéről leveszi a „Javaslat a TÁMASZ Alapítvány 2012. évi közhasznúsági jelentésének és beszámolójának tudomásulvételére” című előterjesztést.

Aki ezzel egyetért, kérem most szavazzon.

34./2013. (V. 23.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság úgy dönt, hogy napirendjéről leveszi a „Javaslat a TÁMASZ Alapítvány 2012. évi közhasznúsági jelentésének és beszámolójának tudomásulvételére” című előterjesztést.

(6 igen, 0 nem, 0 tartózkodás)

Elnök:	Az előző alapján kérem, hogy szavazzunk a napirendről, a javaslat a következő:

Az Oktatási Bizottság az ülés napirendjét a következőkben állapítja meg:
1. Javaslat a 1033 Budapest, Szérűskert u. 40. szám alatti ingatlanra vonatkozó haszonkölcsön szerződés megkötésére a Semper Studio Felnőttképzési Közhasznú Nonprofit Kft.-vel Kgy. et.)
	Előterjesztő:	Csomós Miklós főpolgármester-helyettes
	Előkészítő:	Köznevelési Ifjúsági Feladatokat Koordináló Főosztály

2. Javaslat a Klebelsberg Intézményfenntartó Központtal kötendő, a köznevelési intézmények fenntartói feladatainak ellátását szolgáló ingó vagyonelemekre ingyenes használati jogot biztosító szerződés jóváhagyására (Kgy. et.)
	Előterjesztő:	Csomós Miklós főpolgármester-helyettes 
	Előkészítő:	Köznevelési Ifjúsági Feladatokat Koordináló Főosztály

3. Javaslat Gyógypedagógiai Intézmények Gazdasági Szervezete alapító okiratának módosítására (Kgy. et.)
	Előterjesztő:	Csomós Miklós főpolgármester-helyettes
	Előkészítő:	Köznevelési Ifjúsági Feladatokat Koordináló Főosztály

4. Javaslat a helyi önkormányzatok által fenntartott muzeális intézmények szakmai támogatási kérelme benyújtására (Kgy. et.)
	Előterjesztő:	Csomós Miklós főpolgármester-helyettes
	Előkészítő:	Kulturális, Turisztikai és Sport Főosztály

5.	Javaslat a Fővárosi Állat- és Növénykert 2012. évi szakmai beszámolója és 2013. évi munkaterve jóváhagyására
	Előterjesztő:	Csomós Miklós főpolgármester-helyettes
	Előkészítő:	Kulturális, Turisztikai és Sport Főosztály

6.	Javaslat a Cseppkő Óvoda intézményvezetőjének megbízására
	Előterjesztő:	Csomós Miklós főpolgármester-helyettes
	Előkészítő:	Humán Erőforrás Menedzsment Főosztály

7.	Egyebek

Elnök:	Aki egyetért, kérem most szavazza meg. Egyhangúlag elfogadtuk a napirendet.

35./2013. (V. 23.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság az ülés napirendjét a következőkben állapítja meg:

1. Javaslat a 1033 Budapest, Szérűskert u. 40. szám alatti ingatlanra vonatkozó haszonkölcsön szerződés megkötésére a Semper Studio Felnőttképzési Közhasznú Nonprofit Kft.-vel Kgy. et.)
	Előterjesztő:	Csomós Miklós főpolgármester-helyettes
	Előkészítő:	Köznevelési Ifjúsági Feladatokat Koordináló Főosztály

2. Javaslat a Klebelsberg Intézményfenntartó Központtal kötendő, a köznevelési intézmények fenntartói feladatainak ellátását szolgáló ingó vagyonelemekre ingyenes használati jogot biztosító szerződés jóváhagyására (Kgy. et.)
	Előterjesztő:	Csomós Miklós főpolgármester-helyettes 
	Előkészítő:	Köznevelési Ifjúsági Feladatokat Koordináló Főosztály

3. Javaslat Gyógypedagógiai Intézmények Gazdasági Szervezete alapító okiratának módosítására (Kgy. et.)
	Előterjesztő:	Csomós Miklós főpolgármester-helyettes
	Előkészítő:	Köznevelési Ifjúsági Feladatokat Koordináló Főosztály

4. Javaslat a helyi önkormányzatok által fenntartott muzeális intézmények szakmai támogatási kérelme benyújtására (Kgy. et.)
	Előterjesztő:	Csomós Miklós főpolgármester-helyettes
	Előkészítő:	Kulturális, Turisztikai és Sport Főosztály

5.	Javaslat a Fővárosi Állat- és Növénykert 2012. évi szakmai beszámolója és 2013. évi munkaterve jóváhagyására
	Előterjesztő:	Csomós Miklós főpolgármester-helyettes
	Előkészítő:	Kulturális, Turisztikai és Sport Főosztály

6.	Javaslat a Cseppkő Óvoda intézményvezetőjének megbízására
	Előterjesztő:	Csomós Miklós főpolgármester-helyettes
	Előkészítő:	Humán Erőforrás Menedzsment Főosztály

7.	Egyebek

(6 igen, 0 nem, 0 tartózkodás)


A napirend 1.) pontja:

Javaslat a 1033 Budapest, Szérűskert u. 40. szám alatti ingatlanra vonatkozó haszonkölcsön szerződés megkötésére a Semper Studio Felnőttképzési Közhasznú Nonprofit Kft.-vel Kgy. et.)
Előterjesztő:	Csomós Miklós főpolgármester-helyettes
Előkészítő:	Köznevelési Ifjúsági Feladatokat Koordináló Főosztály

Elnök:	Főosztályvezető Asszonynak adom meg a szót.

Pölöskei Gáborné (Köznevelési Ifjúsági Feladatokat Koordináló Főosztály vezetője): A tulajdonviszonyok szerint, amikor át kellett venni az iskolákat, ez a III. kerületi ingatlan visszakerült hozzánk, mert a Főváros tulajdonában áll ez az iskola. Ez egy általános iskola, aminek van egy szárnya, amibe külön, évek óta működik egy felnőttoktatással foglalkozó intézmény. Ez a felnőttoktatással foglalkozó intézmény eddig a III. kerülettel volt együttműködési megállapodásban, egy közszolgálati szerződés volt közöttük. Tulajdonképpen azért kerestek meg bennünket, hogy biztosítsuk az ő fennmaradásukat, bennmaradásukat az adott épületben, amit átvettünk és jelenleg működtetünk. Az előterjesztés arról szól, hogy szeretnénk ezt biztosítani, utánanéztünk az intézménynek, cégnek, ami ugyan felnőtt képzés van a nevében, de itt kifejezetten felnőtt oktatásról van szó. Jól is csinálják, nagy létszámot mozgatnak, mindenképpen javasolt ennek az intézménynek a további fenntartása, neki szeretnénk egy biztos jövőt nyújtani ezáltal, hogy biztosítjuk ezzel a szerződéssel a nyitottságát - mint tulajdonos -, hogy megmaradhat, bennmaradhat változatlanul ebben az épületben. Ezért kérem a Bizottságot, hogy az előterjesztést támogassa, köszönöm.

Elnök:	Ez egy felnőttek általános iskolája és gimnáziuma, nem felnőttképzési vállalkozás.
	Van-e kérdés ezzel kapcsolatban? Szavazhatunk? A határozati javaslat a következő:

„A Fővárosi Közgyűlés úgy dönt, hogy:
1.
Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 45. § (1) bekezdés alapján jóváhagyja és megköti a Budapest Főváros Önkormányzata mint haszonkölcsönbe adó és a Semper Studio Felnőttképzési Közhasznú Nonprofit Kft. (2030 Érd, Sóskúti út 37.), mint haszonkölcsönbe vevő között létrejövő, Budapest III. kerület 18910/160 helyrajzi szám alatt felvett, természetben 1033 Budapest, Szérűskert utca 40. szám alatt található ingatlan  600 m2 alapterületű részének köznevelési közfeladat ellátására ingyenes használatba adására vonatkozó haszonkölcsön szerződést a 3. számú melléklet szerinti tartalommal, és felkéri a főpolgármestert a szerződés aláírására. 
határidő:	döntést követő 45 nap
felelős: 	Tarlós István főpolgármester
Határozathozatal módja:
A határozati javaslat elfogadása minősített szavazattöbbséget igényel.”

Elnök:	Aki támogatja az előterjesztést, az kérem most szavazzon. Egyhangú volt a döntés.

36./2013. (V. 23.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság a „Javaslat a 1033 Budapest, Szérűskert u. 40. szám alatti ingatlanra vonatkozó haszonkölcsön szerződés megkötésére a Semper Studio Felnőttképzési Közhasznú Nonprofit Kft.-vel” tárgyú közgyűlési előterjesztést véleményezte és a Fővárosi Közgyűlésnek megtárgyalásra javasolja az alábbi határozati javaslattal:

„A Fővárosi Közgyűlés úgy dönt, hogy:

1.

Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 45. § (1) bekezdés alapján jóváhagyja és megköti a Budapest Főváros Önkormányzata mint haszonkölcsönbe adó és a Semper Studio Felnőttképzési Közhasznú Nonprofit Kft. (2030 Érd, Sóskúti út 37.), mint haszonkölcsönbe vevő között létrejövő, Budapest III. kerület 18910/160 helyrajzi szám alatt felvett, természetben 1033 Budapest, Szérűskert utca 40. szám alatt található ingatlan  600 m2 alapterületű részének köznevelési közfeladat ellátására ingyenes használatba adására vonatkozó haszonkölcsön szerződést a 3. számú melléklet szerinti tartalommal, és felkéri a főpolgármestert a szerződés aláírására. 
határidő:	döntést követő 45 nap
felelős: 	Tarlós István főpolgármester

Határozathozatal módja:
A határozati javaslat elfogadása minősített szavazattöbbséget igényel.”

(6 igen, 0 nem, 0 tartózkodás)


A napirend 2.) pontja:

Javaslat a Klebelsberg Intézményfenntartó Központtal kötendő, a köznevelési intézmények fenntartói feladatainak ellátását szolgáló ingó vagyonelemekre ingyenes használati jogot biztosító szerződés jóváhagyására (Kgy. et.)
Előterjesztő:	Csomós Miklós főpolgármester-helyettes 
Előkészítő:	Köznevelési Ifjúsági Feladatokat Koordináló Főosztály

Elnök:	Főosztályvezető Asszonynak adom meg a szót.

Pölöskei Gáborné: Amikor megalakult a Klebelsberg Intézményfenntartó Központ, akkor az irodáit, helyét még nem tudták kellően kialakítani és miután nálunk majdnem egy egész osztályt adtunk át a részükre, ezért a kezdeti időszakban úgy gondoltuk, hogy úgy támogatjuk a folyamatot, hogy itt maradnak a hivatal épületén belül, a régi helyen, ahol eddig is dolgoztak, hogy az intézmények ezt a fajta átmenetet január 1-jén ne érezzék meg. Ez így is működött mindaddig, amíg ki nem alakítottak számukra egy olyan helyet, ahol már a Klebelsberg Intézmény Központ saját maga irodáiban tud működni. Kiköltöztek, de a kiköltözésükkor azért némi támogatást kértek. Ez azt jelenti, hogy azok a számítógépek, amelyekkel idáig dolgoztak és valamennyi irodabútor - nem pont ezek, hanem ami a raktárban már felhalmozásra kerültek itt az évek alatt - abból válogattak ki és gyakorlatilag irodabútort és számítógépet adtunk át nekik, erről szól a vagyonnak az átadása, egyes vagyonelemek átadása, ez irodai bútoregységek átadását jelenti.

Elnök:	Nem az iskoláknál használatban lévő eszközöket, taneszközöket jelenti.

Pölöskei Gáborné: Azokat már elrendeztük, a Közgyűlésre bevittük a vagyonkezelési, vagyonhasználati szerződéseket. Ilyen szempontból aláírás alatt vannak, rendben vannak. Ez az irodák támogatását jelenti.
	Van-e kérdés, észrevétel?

Lendvai Anna: Az előterjesztés szerint eredetileg 8 főről lett volna szó, de most 7. Azzal az egy fővel mi lesz?

Pölöskei Gáborné: Az az 1 fő visszajött a hivatalba.

Elnök:	Mi a különbség az ingyenes használat biztosítása és a tulajdonba adás között? Arra vagyok kíváncsi, hogy az ingyenes használat esetén az eszközök pótlása, javítása az a mi dolgunk, vagy pedig a használóé.

Pölöskei Gáborné: Nem a mi dolgunk ennek a pótlása és a javítása, viszont ezeknek a leselejtezését, mint tulajdonos, mi tehetjük csak meg. Ha ott valamit pótolni, változtatni szeretnének egy éves leltárt kell készíteni, ezen a selejtezésen ott lehetünk és rábólinthatunk. Mi vagyunk a selejtezők.

Elnök:	Miért ezt az utat választjuk? Miért nem adjuk oda? Ha egyszer eltörik az asztal, vagy a szék lába, úgyis nekik kell megjavíttatni, akkor miért nem adjuk tulajdonba?

Pölöskei Gáborné: Abban az esetben egy kicsit problémás itt a házon belül, mert vagyonról mondunk le …

Elnök:	Megtehetjük … az Állam javára.

Pölöskei Gáborné: …  megtehetjük, igen, de ez egyszerűbb és kivitelezhetőbb volt, mint az itteni vagyonrendelethez hozzáigazítani, hiszen mindent fel kellett volna értékeltetni … körülményesebbnek tűnt volna.

Elnök:	Rendben. Van-e egyéb kérdés? Nincs. A határozati javaslat a következő:

„A Fővárosi Közgyűlés úgy dönt, hogy:

1.

jóváhagyja és megköti a Budapest Főváros Önkormányzata és a Klebelsberg Intézményfenntartó Központ közötti, a köznevelési intézmények fenntartói feladatainak ellátásához szükséges ingó vagyonelemek ingyenes használatba adásáról szóló szerződést az 1. számú melléklet szerinti tartalommal és felkéri a főpolgármestert a szerződések aláírására.
határidő:	döntést követő 60 nap
felelős: 	Tarlós István főpolgármester

Határozathozatal módja:
Az 1. számú határozati javaslat elfogadása minősített szótöbbséget igényel.”

Elnök:	Kérem, hogy aki támogatja, emelje fel a kezét. 3 igen. Ki az, aki nem? Ki az, aki tartózkodik? 3 tartózkodással a Bizottság nem hozott döntést.



37./2013. (V. 23.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság a „Javaslat a Klebelsberg Intézményfenntartó Központtal kötendő, a köznevelési intézmények fenntartói feladatainak ellátását szolgáló ingó vagyonelemekre ingyenes használati jogot biztosító szerződés jóváhagyására” tárgyú közgyűlési előterjesztést véleményezte és a Fővárosi Közgyűlésnek megtárgyalásra javasolja az alábbi határozati javaslattal:

„A Fővárosi Közgyűlés úgy dönt, hogy:

1.

jóváhagyja és megköti a Budapest Főváros Önkormányzata és a Klebelsberg Intézményfenntartó Központ közötti, a köznevelési intézmények fenntartói feladatainak ellátásához szükséges ingó vagyonelemek ingyenes használatba adásáról szóló szerződést az 1. számú melléklet szerinti tartalommal és felkéri a főpolgármestert a szerződések aláírására.
határidő:	döntést követő 60 nap
felelős: 	Tarlós István főpolgármester

Határozathozatal módja:
Az 1. számú határozati javaslat elfogadása minősített szótöbbséget igényel.”

(3 igen, 0 nem, 3 tartózkodás)


A napirend 3.) pontja:

Javaslat Gyógypedagógiai Intézmények Gazdasági Szervezete alapító okiratának módosítására (Kgy. et.)
Előterjesztő:	Csomós Miklós főpolgármester-helyettes
Előkészítő:	Köznevelési Ifjúsági Feladatokat Koordináló Főosztály

Elnök:	Főosztályvezető Asszonynak adom meg a szót.

Pölöskei Gáborné: Már voltak bent a Gazdasági Szervezetek alapító okiratai itt a Bizottság előtt, mert módosítani kellett őket, jó pár ponton. Ez az egy, amelyet a MÁK visszaküldött és némi technikai módosítást kért, ezt megtettük és ezért kellett behozni. Ez az oka, más nem.

Elnök:	Mi a súlya ennek? Ha nem hajtjuk végre ezt a módosítást, akkor mi történik?

Pölöskei Gáborné: Akkor a MÁK nem jegyzi be.

Elnök:	… és nem kapnak fizetést a gyógypedagógusaink.

Pölöskei Gáborné: Így van.

Elnök:	Ha nem tudjuk megszavazni a módosítást, akkor az Államkincstár nem ad fizetést.

Pölöskei Gáborné: Ez abszolút technikai jellegű, valóban nincs semmi. Egyszerűen egy jó alapító okirat és kimaradt belőle egy feladat, amit a MÁK észrevett és ezt kellett betenni.

Elnök:	A határozati javaslat a következő:

„A Fővárosi Közgyűlés úgy dönt, hogy:

1.

módosítja a Gyógypedagógiai Intézmények Gazdasági Szervezete (Budapest XIII., Róbert Károly krt. 49-51.) alapító okiratát a 4. számú melléklet szerinti tartalommal, és felkéri a Főpolgármestert a 4. számú mellékletekben található alapító okirat módosítás aláírására és az 5. számú melléklet szerinti egységes szerkezetbe foglalt alapító okirat aláírására és kiadására.
határidő:	döntést követő 30 nap
felelős: 	Tarlós István főpolgármester

Határozathozatal módja: A határozati javaslat elfogadása minősített szótöbbséget igényel.”

Elnök:	Aki ezzel egyetért, kérem most szavazzon. Mindenki egyetért.

38./2013. (V. 23.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság a „Javaslat Gyógypedagógiai Intézmények Gazdasági Szervezete alapító okiratának módosítására” tárgyú közgyűlési előterjesztést véleményezte és a Fővárosi Közgyűlésnek megtárgyalásra javasolja az alábbi határozati javaslattal:

„A Fővárosi Közgyűlés úgy dönt, hogy:

1.

módosítja a Gyógypedagógiai Intézmények Gazdasági Szervezete (Budapest XIII., Róbert Károly krt. 49-51.) alapító okiratát a 4. számú melléklet szerinti tartalommal, és felkéri a Főpolgármestert a 4. számú mellékletekben található alapító okirat módosítás aláírására és az 5. számú melléklet szerinti egységes szerkezetbe foglalt alapító okirat aláírására és kiadására.
határidő:	döntést követő 30 nap
felelős: 	Tarlós István főpolgármester

Határozathozatal módja: A határozati javaslat elfogadása minősített szótöbbséget igényel.”

(6 igen, 0 nem, 0 tartózkodás)


A napirend 4.) pontja:

Javaslat a helyi önkormányzatok által fenntartott muzeális intézmények szakmai támogatási kérelme benyújtására (Kgy. et.)
Előterjesztő:	Csomós Miklós főpolgármester-helyettes
Előkészítő:	Kulturális, Turisztikai és Sport Főosztály

Elnök:	Főosztályvezető Asszonynak adom meg a szót.

Nagyné Varga Melinda (Kulturális, Turisztikai és Sport Főosztály vezetője): Tisztelt Elnök úr, tisztelt Bizottság, Magyarország 2013-ról szóló központi költségvetési törvénye felhatalmazást ad a kultúráért felelős miniszternek, hogy rendeletben szabályozza és állapítsa meg a muzeális intézmények számára szakmai programjukhoz elérhető támogatásukat. E rendelet felhatalmazásából született a pályázat, amelyre a Fővárosi Önkormányzat pályázni kíván, hogy a BTM részt tudjon venni a palotatörténeti kiállításának a fejlesztéséhez. Tavaly - 2012-ben - már nyertünk 40 millió forintot, az idén 30 millió forintra pályázunk. Fontos megjegyezni, hogy ez a rendelet még nem jelent meg, a szövege elkészült, az illetékes szakmai főosztály vezetőjének aláírásával megkaptuk, amennyiben nem jelenne meg a Közgyűlésig - május 29-ig a számos rendelet -, úgy vissza kell vonnunk ezt az előterjesztést. Az információink szerint megjelenik, kihirdetésre kerül a rendeletünk és így be tudjuk adni május 30-ig, a rendelet-tervezetben szereplő határidőig ezt a pályázatot. A pályázat szakmai tartalmáról, amennyiben szükséges a főigazgató-helyettes úr részletes tájékoztatást ad.

Elnök:	Üdvözlöm Farbaky Pétert, főigazgató-helyettes urat.
	Van- e kérdés a pályázat tartalmával kapcsolatban hozzá?
	Röviden, ha összefoglalná, megtisztelne bennünket.

Dr. Farbaky Péter (Budapesti Történeti Múzeum főigazgató-helyettese): Tisztelt Elnök úr és Bizottság, a Budapesti Történeti Múzeum vármúzeumáról van szó, az úgynevezett Alfa-pályázat, ez az állandó kiállítások fejlesztéséhez igényelhető. Már a negyedik, amit mi kérünk és mindig szoktunk nyerni. Az új állandó kiállítás Budapest történetéről - itt a múzeumban - a második része, a befejezése november 30-án nyílt meg. Most folytatnánk a főlépcsőházi térben a királyi palota kiállítással. Nagyon sok hazai, külföldi látogató jön a palotába és keresik, hogy mit lehet látni ebből az épületből. Szinte semmit. Van kicsi, állandó kiállítás ma is a palotáról, de ezt szeretnénk megnövelni és a súlyának megfelelően bemutatni a királyi palota történetét. A tavalyi pályázaton megnyertük az újkori palota részt, az idén meg fog nyílni év végéig és ez a pályázat pedig a középkori királyi palotáról szól, ami az alagsori szinten van. Új kihívással is szembe fogunk nézni, mégpedig azzal, hogy a Várkertbazár jövő tavaszi átadásával párhuzamosan egy lift fog megérkezni a palotakertbe. A pályázat keretében szeretnénk egy új bejáratot is nyitni az úgynevezett királypince felől, tehát megfelelni annak a kihívásnak, hogy egy csomó hazai és külföldi látogató fog érkezni az új irányból a múzeum területére.

Elnök:	Van-e egyéb kérdés? Nincsen. 10 %-os önrészt kell vállalni, tervezték.
	Szavazzunk erről a pontról, javaslat a következő:

„A Fővárosi Közgyűlés úgy dönt, hogy:
1.
kérelmet nyújt be a helyi önkormányzatok által fenntartott muzeális intézmények 2013. évi szakmai támogatásának igénylésére a Budapesti Történeti Múzeum Vármúzeum palotatörténeti állandó kiállításának megvalósítása céljából.
2.
a kérelem benyújtásához szükséges 3.333 eFt önrészt Budapest Főváros Önkormányzata 2013. évi összevont költségvetéséről szóló 21/2013.(III.20.) Főv. Kgy. számú rendeletben az „550101 Budapesti Történeti Múzeum” címen  a BTM számára jóváhagyott költségvetési támogatásából biztosítja.
3.
jóváhagyja a 3. sz. mellékletben csatolt Kérelem muzeális intézmény szakmai támogatása iránt elnevezésű adatlapot, valamint az 5. sz. melléklet szerinti Nyilatkozatot. Felkéri a főpolgármestert azok aláírására és a jogszabály szerinti mellékletekkel kiegészített kérelem benyújtására
határidő:	azonnal
felelős: 	Tarlós István főpolgármester

Határozathozatal módja:
az 1. és 3.sz. határozatok esetén egyszerű, a 2. sz. határozat esetén minősített szótöbbség.”

Elnök:	Aki egyetért, kérem most szavazzon. Egyhangúlag támogattuk.

39./2013. (V. 23.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság a „Javaslat a helyi önkormányzatok által fenntartott muzeális intézmények szakmai támogatási kérelme benyújtására” tárgyú közgyűlési előterjesztést véleményezte és a Fővárosi Közgyűlésnek megtárgyalásra javasolja az alábbi határozati javaslattal:

„A Fővárosi Közgyűlés úgy dönt, hogy:

1.
kérelmet nyújt be a helyi önkormányzatok által fenntartott muzeális intézmények 2013. évi szakmai támogatásának igénylésére a Budapesti Történeti Múzeum Vármúzeum palotatörténeti állandó kiállításának megvalósítása céljából.

2.
a kérelem benyújtásához szükséges 3.333 eFt önrészt Budapest Főváros Önkormányzata 2013. évi összevont költségvetéséről szóló 21/2013.(III.20.) Főv. Kgy. számú rendeletben az „550101 Budapesti Történeti Múzeum” címen  a BTM számára jóváhagyott költségvetési támogatásából biztosítja.

3.
jóváhagyja a 3. sz. mellékletben csatolt Kérelem muzeális intézmény szakmai támogatása iránt elnevezésű adatlapot, valamint az 5. sz. melléklet szerinti Nyilatkozatot. Felkéri a főpolgármestert azok aláírására és a jogszabály szerinti mellékletekkel kiegészített kérelem benyújtására
határidő:	azonnal
felelős: 	Tarlós István főpolgármester

Határozathozatal módja:
az 1. és 3.sz. határozatok esetén egyszerű, a 2. sz. határozat esetén minősített szótöbbség.”

(6 igen, 0 nem, 0 tartózkodás)

Elnök:	Mindhárom pontot támogattuk.

Lendvai Anna: Arról lehet egyébként tudni, hogy miért nem lépett hatályba ez a rendelet? Nem jelent még meg? Nem is akarom érteni, május 30. a beadási határidő?

Nagyné Varga Melinda: A rendelet szövege az végleges, arra várunk, hogy a Közlönyben megjelenjen, ami akár órákon belül is várható, az aláírása megtörtént a rendeletnek.

Dr. Farbaky Péter: Mi mindenesetre úgy állunk a pályázattal, hogy szinte teljesen kész van, be tudjuk adni 30-áig, erre számítunk és ezt a tájékoztatást kaptuk a Kulturális Főosztálytól, hogy az lesz a határidő.

Elnök:	Úgy látom, hogy az érintettek tudnak róla, remélhetőleg széles körben mindenki. 


A napirend 5.) pontja:

Javaslat a Fővárosi Állat- és Növénykert 2012. évi szakmai beszámolója és 2013. évi munkaterve jóváhagyására
Előterjesztő:	Csomós Miklós főpolgármester-helyettes
Előkészítő:	Kulturális, Turisztikai és Sport Főosztály

Elnök:	Üdvözlöm főigazgató urat, örülök, hogy itt vagy. Pár mondattal kérem, vezessék fel az előterjesztést.

Nagyné Varga Melinda: A kulturális szaktörvény szerint elkészítette az intézmény a beszámolóját és a következő 2013. évi tervét. A helyi SzMSz-ünk szerint a tulajdonosi jogokat ez esetben az Oktatási Bizottság gyakorolja. Szeretném külön fölhívni a figyelmet arra, hogy az ország leglátogatottabb kulturális intézményéről beszélünk. A rendelkezésre álló statisztikák szerint, az ország valamennyi kulturális intézménye között még mindig ez a leglátogatottabb, közel 1 millió látogatója volt 2012-ben. A beszámoló és a 2013. évre vonatkozó terv részletesen tartalmazza az eredményeket, az ebből adódó terveket. Átadnám a szót főigazgató úrnak, aki részletesen beszámol ezekről az eredményekről és tervekről.

Prof. Dr. Persányi Miklós (Fővárosi Állat- és Növénykert főigazgatója): Köszönöm, valóban én is ezzel kezdtem volna, hogy a tavalyi esztendőben is messze a legnépszerűbb kulturális turisztikai attrakciója volt Magyarországnak a Fővárosi Állat- és Növénykert. Kétszer annyi látogatóval, mint a sorban utána következő legnagyobbak, a Mátyás templom és a Szépművészeti Múzeum vannak a sorban az utánunk következők, akik fél millió látogatóval rendelkeznek. Az Állatkert - én boldogan jelentem - szinte szebb, mint valaha. Az, hogy szebb, mint valaha az elég jól látszik, a szinte az csak azért van, mert abban a folyamatban, amelyben a száz évvel ezelőtti hajdani szépségét szerettük volna visszaállítani, már csak egy „műfog” éktelenkedik a fogsorban, amelyet egy megfelelő porcelánfogra kellene cserélni a mostani helyett, de ez a következő években aligha kerül napirendre, mert van ennél fontosabb. Az egységes architektúra érdekében a 80-as évek közepén tervezett és oda épített nagy majomház helyére kéne Koós Károly szarvasházát visszatenni, de ez nem egy sürgető projekt. Vannak ennél sokkal fontosabb teendői az intézménynek. Az állapotához hozzátartozik az, hogy az állat- és növénygyűjteménye minden korábbinál változatosabb, nagyobb, több állatfajt mutat fel és ebben az évben olyan kimagasló eredményei voltak annak a sok éves változtató munkának a szaporulatok oldaláról is, mint amiket nem is szeretnék felsorolni. Ennyi emblematikus állatfajnak a kicsinyével még soha nem rendelkezett az Állatkert. Most van egy hat napos kis zsiráfunk. Már meg lehet nézni. Kis elefánt, hét kis indiai oroszlán, négyről tud a nyilvánosság, a holnapi sajtótájékoztatón mutatjuk be a másik hármat. A kis vombat, amelyből Európában húsz éve született utoljára példány, a világon összesen 11 szaporulat volt vombatból, Ausztrálián kívül a történelemben, nagyon büszkék vagyunk mindezekre. Az állatgyűjtemény tényleg csúcson van, a növénygyűjteményre is hasonlóakat tudok mondani. Két nagy rekonstrukciós projekt keretében, amit unios forrásokból fejeztünk be, nagyon nagy a diverzitása a botanikus kerti értéke, ez ugyancsak nagyon fontos. Nem kevésbé lényeges az, hogy a szolgáltatásokban is minden korábbit meghaladunk. A kulturális és vendéglátóhelyek is ide tartoznak, jelenleg több, mint ötszáz ember tud leülni, kávézni, ebédelni, vagy bármi hasonló kellemes vendéglátási tevékenységet folytatni. A kulturális kínálat idén minden eddiginél gazdagabb lesz. Miután ez Oktatási Bizottság, azért had mondjam, hogy olyan oktatási kapacitások épültek ki az Állatkertben, amelyek - látható a jelentésből is - évente 100 ezer szervezett, oktatási csoportban érkező óvodás vagy iskolás gyereket, akik a pedagógusaikkal érkeznek az Állatkertbe, tud fogadni és értékes oktatási információkkal felszerelni, tananyagokkal, segédanyagokkal és nem utolsó sorban olyan kiállításokkal, amelyek nem csak az élővilág oktatásban, hanem a humán oktatástól egészen a nyelvi oktatáson keresztül adhat nagyon sok jó lehetőséget. Azt is mondhatjuk, hogy ez az ország legnagyobb szertára, ezekkel a hatalmas kiépült kapacitásokkal, amiben a legnagyobb a tavalyi esztendőben átadott Varázshegy kiállítás- és rendezvényközpont, 16 teremmel, 5 Zoo-pedagógussal, akik várják, hogy mikor jönnek az iskolák. A gondjaink között azért azt meg kell említenem - ami egy átfogó típusú észrevétel - az egész oktatásügyre jellemző, hogy remek oktatásügyi kapacitások vannak az Állatkertben, de én ezt általánosabban is mondanám, más élő gyűjteményekben is Magyarországon és a nem élő közgyűjteményekben is (a múzeumokat értem itt) rengeteg változás történt arra, hogy az oktatásügy számára nyissanak, és ezek a kapacitások, amelyeket a köz az egyik zsebéből finanszíroz nem hasznosulnak kellőképpen. Nagyon sok múzeumpedagógiai fejlesztés is van, de nagyon kevés az a múzeum, amelyik valóban azt mondhatja, hogy telve vagyunk és nem tudunk több iskolát meg óvodát fogadni, mert a másik oldalon ellenható tényezők vannak az oktatási rendszerben. Az iskolán kívüli tanórákban igazából most a szisztéma ellenérdekelt és inkább visszatartja a pedagógust attól az egyébként is nehéz tehertől, hogy délután elmenjen pl. az Állatkertbe, mert a tanórájába nem fogják beszámítani, és nincsenek olyan ösztönzők, amelyek erre felé hatnának. Én úgy gondolnám, hogy ha az egyik oldalon egy óriási társadalmi ráfordítás és áldozat van, amelyik a másik oldalon, az oktatásügyben sokkal jobban volna érdemes, hogy hasznosuljon, amennyiben a szabályozó rendszer errefelé kicsit elmozdulna. Lehet, hogy ebben talán a Fővárosi Önkormányzatnak is lehetnének lehetőségei a saját területén, de lehet, hogy ebben országos szintű elmozdulás is lenne jó. Nyilván nem arra gondolok, ami a 80-as évek elején volt, hogy ingyen buszokkal jöttek az Állatkertbe az iskolás csoportok - bár ez sem lenne egy rossz koncepció iskolabuszokat ilyenekre használni, vagy múzeumokba, vagy a Füvészkertbe, hiszen mindenütt nagyon komoly pozitív lehetőségek volnának. De, hogy a szabályozást ne nehezítse, inkább támogassa azt, hogy ezek a kapacitások hasznosuljanak és legyenek valamilyen források arra, ami segíti az intézményeket az egyik oldalon, a másik oldalon pedig segíti az iskolákat, óvodákat, hogy ezt igénybe vegyék.
Még egy dolog van, amit meg kell említenem, hiszen a beszámolóban és elsődlegesen ott említem a gazdálkodásunk terén való elmozdulásokat, ami abban mérhető legfőképpen le, hogy az elmúlt három esztendőben az intézmény költségvetése a működési támogatási oldalról 165 millió forinttal rövidebb, ami nem sodorja az intézmény működését veszélybe. Működik, sőt prosperál, de azok a jó állapotok, amelyek jelenleg meghatározzák az intézmény állapotát, azok fokozatosan - ez a forrás, azért hiányzik valahonnan a rendszerből - elsődlegesen az ingatlanállomány leromlását fogják eredményezni középtávon. Ez az egyik kockázat. A másik az, hogy kevesebb látogatót eredményeznek, hiszen az intézmény jegyáremeléssel tudja a kieső bevételt kompenzálni és a magasabb jegyárat bizonyos társadalmi csoportok nem tudják megengedni maguknak, hiszen a szabadidős költségeken kezdenek el először a családok spórolni. Én ezt egy kockázatnak látom, amire kötelességem felhívni a tisztelt Bizottság figyelmét és az Állatkert esetében különösen úgy jelent problémát, hogy máris két nagyon komoly új feladat is megjelent és van egy rendezetlen történet, amelynek a finanszírozása nem megoldott. A rendezetlen történet a margitszigeti kisállatkertnek a finanszírozása, amelyre az intézmény más feladataiból próbálja elcsípni a forrásokat, ez évente 30 millió forint működési-költségvetési ráfordítást jelent a mi oldalunkról és az elmaradt fejlesztés-beruházás-karbantartás másik 15 millió forintra halmozódott itt már fel, hiszen nem tudunk többet odafordítani, mint ami elvonható a kert más részeiből. A két nagy új feladat közül a már említett tavaly működésbe lépett Varázshegy, amelyre még akkor vállalkoztunk pályázni uniós forrásra és szerencsésen meg is kaptuk, amikor még ez a működési támogatás benne volt a költségvetésünkben, de hát a Varázshegy önmagában nagyságrendileg 100 milliós működtetési létesítmény. Ha nem az Állatkertben lenne, hanem pl. a Népligetben, mint a Planetárium, mint egy önálló objektum, akkor is kellene neki valamilyen módon pénz, ahhoz, hogy működjön. Egyébként pont egy esztendeje nyitott meg, május 20-án, és az elmúlt egy esztendőben 632 ezer ember látogatta meg a Varázshegyet, ennyi látogatója volt, de nyilván nem tudunk rá külön belépőjegyet szedni az Állatkerten belül, lehetne, de rosszabb hasznosulásnak értékeltük volna ezt. Másik jelentős új feladat, ami szintén az intézmény számára 2013-ban és a következő években is komoly feladatot jelent, az a nagyon pozitív döntés, hogy az Állatkert legnagyobb problémája, a terület szűkössége az orvoslásra került a Fővárosi Közgyűlés által és március 15-e óta az Állatkert területe már nem 10,8, hanem 17,3 hektár. Szeptember 30-áig itt a Vidámpark Zrt. még működteti a szolgáltatásait, de a területnek az 1/6-át már elkezdtük belakni, eddigi ráfordításaink 10 milliós nagyságrendűek, hiszen át kell alakítani ott helyeket, fel kell az óriásbeton halmazokat törni, el kell távolítani és ki kell alakítani - a legolcsóbb technológiai felé megyünk - olyan kifutókat, kiállításokat, amelyek élvezhetők.
Van az a megoldandó jelzett probléma, amely a két területnek a kapcsolatnak a biztosítását kell, hogy jelentse. Ezt jelenleg egy helyenként két és fél méter széles sikátor választja el, Varannó utcának neveznek, a Zuglói Önkormányzat tulajdonában van és már majdnem létrejött a paktum Zuglóval, a jövő heti közgyűlésre jött volna valami döntési javaslat, de a végén valamilyen jogtechnikai okok miatt összeomlott a konstrukció, bár mindenki egyetértett mindennel. Tehát azt meg kellene oldani, hogy az egymillió embert át tudjuk oda engedni, hiszen akkor tudnak hasznosulni az ottani befektetések.
Az idei bajaink között - amit már a feladat-részben jeleztem - ilyen rossz évindulásunk még nem volt. A katasztrofálisan hosszúra nyúlt tél nemcsak az autópályákon akasztotta meg a forgalmat, hanem az Állatkertbe jövő embereket is elriasztotta, egyáltalán mindenhová az emberek nem szívesen mentek, más intézményeknél is jelentett gondot. Nálunk úgy képeződik le, hogy április végére kb. 60 ezer látogatóval voltunk a szokásos szint alatt, ami financiálisan 60-80 millió mínuszt jelent. Amiből már behoztuk a felét, de még mindig vannak ebben behozhatatlan elemek. Az idei gazdálkodásunkat, azzal együtt, hogy nagyon komoly új feladatok vannak előttünk és rendezetlen a margitszigeti finanszírozás, nem egyszerű helyzet elé állítja az Állatkertet. Most azt mondom, azt látom, a májusi látogató adatokat is nézem, hogy bizony van arra remény, hogy ezt talán be lehet hozni, de terheli a lelkünket. Minden erőnket megmozgatjuk, főleg azzal, hogy jó Állatkert van, jó reklám van a sajtóban, új honlapon, amit nagyon szívesen ajánlok a tisztelt Bizottság figyelmébe is, amely egy hete működik és láthatóan nagyon népszerű. Köszönöm szépen, ezek az örömeink és gondjaink.

Elnök:	Van-e kérdés Igazgató úrhoz?

Zarándy Zoltán: Köszönöm az imponáló beszámolót itt szóban és írásban is. Azt szeretném megragadni, amire Főigazgató úr felhívta külön a figyelmet, hogy jó lenne, ha a Fővárossal is és más önkormányzatokkal is egy olyan intenzívebb kapcsolat, együttműködés jönne létre, ami a rendelkezésre álló oktatási kapacitásokat, képzési kapacitásokat, amelyek - látom a beszámolóból - nemcsak gyerekekre, pedagógus-jelöltekre és pedagógusokra is kiterjed. Ezzel kapcsolatban szeretném annak a lehetőségét felvetni, hogy a Főváros, amely tudatosan ettől az évtől arra törekszik, hogy a tanórán kívüli tevékenységekben a fővárosi intézményekkel egy intenzívebb kapcsolatot és támogatási csomagot hozzon létre, ezzel kapcsolatban volt-e már egyeztetés, illetve mik azok a rendelkezésre álló, vagy optimálisnak vélt ösztönzők, vagy együttműködési formák, amelyek az Állatkert és a fővárosi közoktatási intézményrendszer együttműködésében elképzelhetőnek tart. A másik kérdésem pedig az elektronikus oktatási csomag fejlesztésére vonatkozik, amely megjelenik a programban, hogy ezt bővíteni kívánják, ez pontosan miből áll, és van-e ehhez, illetve az oktatási profil bővítéséhez vannak-e olyan pályázati lehetőségek, amelyek rendelkezésre állnak ebben az évben.

Elnök:	Egyéb kérdés, észrevétel?

Kunhalmi Ágnes: Technikai jellegű … tudják-e vagy látják-e, hogy mennyi külföldi látogatja, a turizmusban mennyire van szem előtt a külföldiek számára? Mert talán ott lehet még bevételhez jutni.

Nagyné Varga Melinda: Az első kérdéshez szeretnék egy rövid választ, hogy elindult az együttműködés az Oktatási Főosztály vezetője és közöttünk, pontosan abban az ügyben, hogy a kulturális intézményrendszerek hogyan tudnak bekerülni abba a körbe, ami együttműködést jelenthet a fővárosi középiskolák, általános iskolák és az intézményi struktúrák között. Ez az együttműködés elindult. A kulturális intézménye egy része már be is került, azt gondolom, hogy semmi akadálya, hogy az Állatkertre vonatkozóan is kialakítsunk egy együttműködési tervet, diákokra és akár a pedagógusokra vonatkozóan.

Elnök:	Voltak olyan elképzelések, hogy törvényben tegyük lehetővé, támogatottá a pedagógusok számára a tanórán kívüli foglalkozások megszervezését, pl. a Fővárosi Állatkert látogatását, egyelőre ezek nem kerültek bele a törvénybe. Valóban szokatlan is lenne egy konkrét intézményt, vagy egy ilyen típust beemelni a jogszabályba.

Pölöskei Gáborné: Kiegészítést tennék, mert ezek a tárgyalások, amelyek elindultak közöttünk tényleg konkrét, megfogható dolgok. Ez azt jelenti, hogy végignéztük az intézményeket, intézmény igazgatókkal már tárgyaltunk, bemutatták, hogy milyen uniós támogatásokat vettek idáig igénybe és milyen programokat indítottak el, melyek voltak amik sikeresek és mi igazából ezekre a sikeres programokra is szeretnénk olyan szinten kapcsolódni, hogy a fenntartásához szeretnénk kapcsolódni. Valamelyik már kifutott, de nem szabad, hogy vége legyen és mi ezt szeretnénk támogatni. Ahogy én hallottam az előbb, pl. így a Varázshegy, annak a fenntartása, ahhoz már tudunk majd kapcsolódni, egészen konkrétan. Az egyezségeink általában arról szólnak, hogy valamilyen kedvezményes jegyet „x” gyerekkel beemeljük a költségvetésünkbe, és ezért megfelelő alkalmakkal, itt zoo-pedagógust várnánk, másik esetben muzeológust várunk, akik a gyerekeket fogadják, tehát ezek folyamatban vannak, a leszervezés ebben elindult, így összekapcsolódnak a rendszerek teljesen. Köszönöm.

Elnök:	Másik kérdés a tartalom, az elektronikus oktatás fejlesztésre voltak - tudomásom szerint - pályázatok. Azokon sikerrel szerepelt-e az Állatkert azt nem tudom, természetesen.

Prof. Dr. Persányi Miklós: Akkor had kezdjem ezzel a pályázati lehetőségekkel, illetve magával azzal, hogy az állatkertek Magyarországon, önkormányzatok kezelésében működnek, mintegy tucatnyi állatkert, összességében kb. 3 millió látogatót fogadnak, a magánállatkertekkel együtt kb. 3,5 talán 4 millióra is felmenő szám, nagyon komoly közegről beszélünk a használói oldalról. Rengeteg közösségi missziót vállalnak az állatkertek fel, ezek közül az egyik az oktatási, de természetvédelmi, kulturális, a mi esetünkben még művészeti missziókat is viszünk, és ez a komplexitás sajnos a jelenlegi pályázati rendszerekben nincs értékelve. Pl. az oktatásügyben elérhető pályázatok, de még a múzeumok számára elérhető pályázatok is zárva vannak az állatkertek előtt. Ki vannak gyakorlatilag az NKA pályázatok jelentős részéből zárva ezek az intézmények, de a TÁMOP különböző pályázataiból is eléggé korlátos az a forrás, amihez mi hozzá tudunk férni, vagy ha hozzá tudunk valamilyen módon férni, akkor csak közvetítőkön keresztül. Mondok egy példát, van az elképzelés az oktatási törvényben, hogy a diákok az érettségi előtt önkéntes munkát végezzenek valamilyen társadalmilag hasznos módon és sorba kellett negatív leveleket visszaküldenünk iskolák sokaságának, annak ellenére, hogy az Állatkert több diák-önkéntest fogad, mint bármelyik intézmény. Évente 150-200 önkéntest fogadunk, de abban a keretben, abban a rendszerben, ahogy az ott ki van találva, ahogy majd szombatonként elmennek a gyerekek, ezt mi nem tudjuk kezelni. Mi úgy tudjuk kezelni, hogy jön egy gyerek, minimum három hetet eltölt egyfolytában, balesetvédelmi oktatást kell végezni, a gyerekekre felügyelőt vagy irányítót kell biztosítani, mert nem úgy van, hogy jönnek és boldogan simogatják hétvégenként a jószágokat, mert itt felelősség van, veszélyhelyzetek vannak. Van egy másik törvény, amely a munkavégzésről, még az önkéntes munkavégzésről is szól, amely olyan feltételeket támaszt a munkaadók számára, hogy az önkéntes munka is egy munkavállalói jogviszony, anélkül, hogy ez rendesen át lenne minden részletében gondolva, ezt mi nem tudjuk kezelni. Biztos van olyan intézmény, amelyik ezt meg tudja tenni, de ez is egy kicsit arról szól, hogy az állatkertek, és nyilván a legnagyobb állatkert Magyarországon a Fővárosi Állat- és Növénykert, mostohagyerekként van ezekben a rendszerekben kezelve és mindig így két szék között a pad alá esik, kevés az a kivétel, amikor nem így van. Nem tudom, hogy hogy lehetne ezt igazából orvosolni, mert ez mindenben leképeződik, akár a közpénz támogatások mértékében is. Amit sokszor el szoktam mondani, hogy ha egy nagymama az unokájával eljön az állatkertbe és bolti jegyet vesz - nem az oktatási csoportokról beszélek, ahol ha egy óvoda megvesz egyben 100 jegyet, akkor egy jegy 360 Ft - de a felnőtt jegy 2.500,- a gyerekjegy 1.800 Ft, egy-egy ilyen átlag látogatáshoz a közpénzekből az állatkert-látogató kap 450 Ft-ot. Ugyanez a látogató elmegy egy önkormányzati vagy állami múzeumba, akkor kap kb. 3-6 ezer Ft közötti támogatást, ha elmegy egy színházba, akkor kap 5 és 10 ezer forint közötti támogatást, ha pedig az Operába ül be, akkor mindegy egyes előadáshoz 25 ezer forint körüli a közpénz támogatás. Valami nincs jól, pedig ugyanarról a nagymamáról és ugyanarról az unokáról beszélünk. Sajnos ilyen ma Magyarországon a kultúrfinanszírozásnak a rendszere és ez a mostohagyerekség sajnos az oktatási célú fejlesztő támogatásoknál is felvetődik és az önkéntességi támogatásoknál is, amelyet az oktatási intézmény vehet igénybe, de akkor mi 10 iskolával egyezzünk meg valamiben? Vagy, hogy volna ez kitalálva, és ki fog gondoskodni a nálunk felmerülő költségek fedezéséről?
	A Fővárosi együttműködésben mi lenne a jó? Nyilván nagyon jó lenne, ha a mi oktatási típusú tevékenységeinkhez kaphatnánk valamilyen típusú támogatást. Olyan nyugat-európai nagyvárosok állatkertjei, ahol jelentős oktatási tevékenységet folytatnak és az állatkert az ottani városnak a tulajdonában van, vannak olyan modellek, hogy a város valamelyik oktatási intézménye, vagy szerve alkalmazásában vannak az állatkertben oktató zoo-pedagógusok, mert ők ott oktatást fognak végezni, ilyen megoldás is van, hogy erre speciálisan státuszok keletkeznek. Mi fokozatosan elcsipegettük más munkakörökből ezeket az álláshelyeket. Vagy nagyon sokat jelentene az információknak az eljuttatása, azoknak az információs csatornáknak a használata, amelyek a Főváros számára rendelkezésre állnak, amivel közvetlenül szólni tudnak az oktatási intézményekhez, hogy azokra közvetlenül rákerüljenek a mi információink is, mert ez nagy költség, nagy küzdelem mindig, hogy mi megírjuk az iskoláknak, hogy mennyiféle tevékenység van, kinyomtatunk szórólapot, írunk szép levelet, de hogy ez ne az iskolatitkár papírkosarában végezze már egy másik kérdés, amit mi nehezebben tudunk garantálni.
	Ahogy a beszámolóból látszik, a pedagógus nyílt napokon egyidejűleg 6-700 pedagógus van, amikor még több is mutatkozik fel és tudunk nekik közvetlen információkat adni, az internetes eléréseken kb. 10 ezer pedagógus, akikkel mi megpróbálunk kommunikálni. Ez egy viszonylag nagy cirkuláció, de ehhez azt látom nagy segítség lenne, ha valamilyen forrás volna.

Elnök:	Főosztályvezető Asszony jelzi, hogy reagálna röviden ...

Pölöskei Gáborné: Én csak ehhez fűzném, hogy szívesen megkeresném és szerintem ezt az oktatási dolgot saját magunk …

Prof. Dr. Persányi Miklós: … csomagot csinálunk róla, de jó!

Pölöskei Gáborné: … operatívan elrendeznénk, ezt szeretném javasolni.

Elnök:	A Klebelsberg Intézményfenntartó Központ Szakképzés-szervezési Főosztály vezetője Házlinger György is jegyzetelt, nyilván jó, ha ebben ő is közreműködik, hiszen ma azért ők kommunikálnak legintenzívebben az igazgatókkal és ez talán előre megy.

Prof. Dr. Persányi Miklós: Maradt még egy kérdés, amire ha szabad, még elárulom a választ és a törvénnyel kapcsolatban, ami említésre került, itt nem az Állatkertet kell ab-ovo belevenni, hanem mindenkit, aki ilyen közkapacitásokkal, nagy közpénzráfordításokkal létrehozott jó lehetőségeket és parlagon hevernek. A másik kérdés, hogy mennyi a külföldi? Az Állatkert jelentős turisztikai attrakció is, egyik legnagyobbja a városnak, de a felméréseink szerint - közvélemény kutatáson alapulnak, máshogy nem tudunk szortírozni - 120-140 ezer közötti a külföldiek száma az 1 millióból, kb. 12-14 % közötti.

Elnök:	A dolgunk a tavalyi beszámoló és az idei munkaterv elfogadása, illetve jóváhagyása. A határozati javaslat a következő:

„Az Oktatási Bizottság úgy dönt, hogy:

1.
tudomásul veszi a Fővárosi Állat- és Növénykert 2012. évi szakmai beszámolóját az 1. sz. melléklet szerinti tartalommal – és jóváhagyja 2013. évi munkatervét a 2. sz. melléklet szerint.
határidő:	azonnal
felelős: 	Pokoni Zoltán elnök

Határozathozatal módja: egyszerű szavazattöbbség.”

Elnök:	Aki egyetért vele, kérem most szavazzon. Köszönöm, elfogadtuk. Jó munkát kívánunk, izgalmas év elé néz a FÁNK.

40./2013. (V. 23.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság a „Javaslat a Fővárosi Állat- és Növénykert 2012. évi szakmai beszámolója és 2013. évi munkaterve jóváhagyására” tárgyú közgyűlési előterjesztést véleményezte és a Fővárosi Közgyűlésnek megtárgyalásra javasolja az alábbi határozati javaslattal:

„Az Oktatási Bizottság úgy dönt, hogy:

1.
tudomásul veszi a Fővárosi Állat- és Növénykert 2012. évi szakmai beszámolóját az 1. sz. melléklet szerinti tartalommal – és jóváhagyja 2013. évi munkatervét a 2. sz. melléklet szerint.
határidő:	azonnal
felelős: 	Pokoni Zoltán elnök

Határozathozatal módja: egyszerű szavazattöbbség.

(6 igen, 0 nem, 0 tartózkodás)

(Kunhalmi Ágnes távozott az ülésről.)


A napirend 6.) pontja:

Javaslat a Cseppkő Óvoda intézményvezetőjének megbízására
Előterjesztő:	Csomós Miklós főpolgármester-helyettes
Előkészítő:	Humán Erőforrás Menedzsment Főosztály

Elnök:	A Cseppkő óvoda intézményvezetőjét kell megbíznunk. A Humán Főosztály munkatársának adom meg a szót.

Dr. Szerdahelyi Mária (Humán Erőforrás Menedzsment Főosztály Intézményi Személyzeti Osztály, vezető-tanácsos): A Cseppkő Óvoda intézményvezetői pályázata a tavaly november 28-i közgyűlési ülésen került kiírásra, egyidejűleg, amikor a gyermekotthon és az óvoda kettévált. Egy éves megbízást kapott az akkori intézményvezető, az átmeneti időszakra, időközben döntött, hogy nyugdíjba menne, erről már döntött is a Közgyűlés, hogy közös megegyezéssel május 15-e óta már hivatalosan nem intézményvezető, SzMSz szerinti helyettesítés van folyamatban. A pályázat február 8. és március 11-e között volt elérhető, eddig lehetett jelentkezni. Ezt követően összesítettük - egyetlen egy darab érkezett - és az intézmény nevelőtestülete, illetve alkalmazotti közössége véleményezte. Itt szakmai bizottság volt, aki meghallgatta a jelöltet és ők is támogatták a megbízását. Az előterjesztésben Kövesdi Katalinnak a megbízására tesz javaslatot az előterjesztő főpolgármester-helyettes úr.

Elnök:	Zárt ülést nem kell tartani?

Dr. Szerdahelyi Mária: Az új Ötv. szerint akkor kell nyilatkozni, ha kéri, de nem kérte, van erről nyilatkozatunk.

Elnök:	Van kérdés az intézményvezetői pályázattal kapcsolatban? Meddig volt kiírva, hogy csak egy ….

Dr. Szerdahelyi Mária: Február 8. és március 11. között. Egy hónapig kötelező.

Elnök:	Nincs kérdés. A jelölt támogatásáról döntünk, a határozati javaslat a következő:

„A Fővárosi Közgyűlés úgy dönt, hogy:

1.
Megbízza Kövesdy Katalint a Cseppkő Óvoda (1025 Budapest, Cseppkő u. 74.) magasabb vezetői – intézményvezetői – feladatok ellátásával 2013. június 15. napjától 2018. augusztus 15. napjáig terjedő határozott időre. Ezzel egyidejűleg a Kjt. 21.§ (1) bekezdése alapján kinevezi a Cseppkő Óvoda munkahelyre, óvodapedagógus munkakörbe 2013. június 15. napi hatállyal határozatlan időre. Kövesdy Katalin illetményét az előterjesztésben foglalt részletezés szerint 317.500,- Ft összegben állapítja meg.
határidő:	2013. 06.15.
felelős: 	Tarlós István  főpolgármester

2.
Felkéri a főpolgármestert, hogy gondoskodjon a határozathoz kapcsolódó munkaügyi intézkedések megtételéről és kiadmányozásáról.
határidő:	2013.06.15
felelős: 	Tarlós István  főpolgármester

Határozathozatal módja:
Az 1. határozati javaslat minősített, a 2. határozati javaslat egyszerű szavazattöbbséget igényel.”

Elnök:	Egyetértünk, támogatjuk Kövesdy Katalin megbízását.

41./2013. (V. 23.) SZÁMÚ OKTATÁSI BIZOTTSÁGI HATÁROZAT

Az Oktatási Bizottság a „Javaslat a Cseppkő Óvoda intézményvezetőjének megbízására” tárgyú közgyűlési előterjesztést véleményezte és a Fővárosi Közgyűlésnek megtárgyalásra javasolja az alábbi határozati javaslattal:

„A Fővárosi Közgyűlés úgy dönt, hogy:
1.
Megbízza Kövesdy Katalint a Cseppkő Óvoda (1025 Budapest, Cseppkő u. 74.) magasabb vezetői – intézményvezetői – feladatok ellátásával 2013. június 15. napjától 2018. augusztus 15. napjáig terjedő határozott időre. Ezzel egyidejűleg a Kjt. 21.§ (1) bekezdése alapján kinevezi a Cseppkő Óvoda munkahelyre, óvodapedagógus munkakörbe 2013. június 15. napi hatállyal határozatlan időre. Kövesdy Katalin illetményét az előterjesztésben foglalt részletezés szerint 317.500,- Ft összegben állapítja meg.
határidő:	2013. 06.15.
felelős: 	Tarlós István  főpolgármester
2.
Felkéri a főpolgármestert, hogy gondoskodjon a határozathoz kapcsolódó munkaügyi intézkedések megtételéről és kiadmányozásáról.
határidő:	2013.06.15
felelős: 	Tarlós István  főpolgármester

Határozathozatal módja:
Az 1. határozati javaslat minősített, a 2. határozati javaslat egyszerű szavazattöbbséget igényel.”

(5 igen, 0 nem, 0 tartózkodás)


A napirend 7.) pontja:

Egyebek

Elnök:	Kérdése van-e valakinek?

Lendvai Anna: Az Oktatási Hivatal honlapján megjelent fejlesztési tervekkel kapcsolatban lenne egy kérdésem. A köznevelési törvény lehetőséget ad arra, hogy a települési önkormányzatok véleményezzék ezeket a terveket. Tudom, hogy már lezárult ez a véleményezési időszak, de azt szeretném megkérdezni, hogy egyébként mint Fővárosi Önkormányzat készült-e bármilyen véleményezés? Ha igen, akkor ennek mi volt a folyamata és meg lehetne-e ismerni a tartalmát?

Pölöskei Gáborné: Mi is tudjuk, ismerjük ezt a folyamatot, de a Hivataltól hivatalos felkérés, hogy ezt véleményezzük, mint Fővárosi Önkormányzat, a határidő lejárta előtt egy nappal kaptunk meg. Ugyanis elfeledkeztek a Fővárosi Önkormányzatról. Azért feledkeztek meg, mert Budapestet úgy kezelték, hogy a kerületeket kérdezték meg, hogy mondjanak véleményt. Nem a tulajdonviszonyok határozták meg a véleményalkotást és a korábbi éra, hogy kinek milyen ismerete van az adott területről, hanem abszolút területi elvek alapján döntötték el és így azok az iskolák, amelyek a mi tulajdonunkban vannak és azt gondoljuk, hogy jól ismerjük őket, ők az észrevételeiket, hiszen ők is olvashatták, a kerületek polgármestereinek adták be. Kerületek gyűjtötték össze. A köznevelési törvényben úgy van, hogy véleményezni lehet, de nem kötelező ilyen szempontból. Miután itt a határidőben roppantul több, mint be voltunk szorítva, tehát ezt egy nap alatt nem lehet megoldani, ez egy 1800 oldalas anyag, ráadásul a felkérést igazából megkapták a kerületek, ezért mi erre a Közgyűlésre mi nem tudtunk előkészíteni olyan anyagot, amit ha hivatalosan nézünk egy Közgyűlés által elfogadott véleménynek kellene lenni. Ezért inkább a törvénynek ezzel a „-hat” „-het” lehetőségével élnénk, azt jelenti, hogy készültem egy-két észrevétellel, amit itt a Bizottságnak lehetne felvázolnom, röviden, ami abszolút szakmai szempontú vélemény lenne a Főosztály részéről, amit megküldenénk az Oktatási Hivatalnak már határidőn túl, hogy azért kérjük, hogy ezt vegyék figyelembe, de gyakorlatilag a véleményezés ennyiben maradna a Főváros részéről. Próbáljuk egy kicsit a szakmai-technikai oldalát megnézni, ebben látok lehetőséget. Ha június végén, vagy júniusban kerül be Közgyűlésre ez az általunk összeállított és Bizottság által elfogadott vélemény, az már biztos, hogy nem fogják tudni figyelembe venni, mintha most írunk egy főosztályi szintű levelet egy főosztályvezetőnek. Ezt javasolnám, hogy ez legyen az út a továbbiakban, mert különben nem fogják figyelembe venni, holott vannak benne olyan dolgok, amelyeket meg kell véleményezni.

Elnök:	Magában a törvényben nincs kötelező kikérés, véleményt mondani lehetőség, de nem kötelező. Megfontolandó, hogy akarja-e a Főváros, mint Főváros kifogásolni azt az eljárást, hogy nem csak 23 kerület van, hanem a legnagyobb intézményfenntartó - valaha - maga a Fővárosi Önkormányzat maga volt, a szakképzés területén kiváltképpen így van ez. Ezt meg lehet fontolni, majd a Főpolgármester úr eldönti, hogy akar-e ilyen felszólamlással élni. Tartalmában a múlt hét csütörtökén lejárt a határidő, az 1800 oldal tartalmában ennyi idő alatt nem megítélhető. Elküldheti pótlólag a Főváros ezt, hogy ha ezt indokoltnak látjuk … én is hezitálok. Azt gondolom, hogy normál esetben ez egy olyan súlyú kérdés, hogy ez indokolt, még azt sem tartanám hiábavalónak, hogy ha ezt utólag tesszük meg, tehát egy júniusi véleményt mondunk, hiszen itt egy több éves fejlesztésről van szó. Nem tudom mi a perspektívája a tervnek. Elindít egy utat, egy irányt, aminek a felülvizsgálata már más. Egy ilyen súlyú anyag, vagy elképzelés még akkor is, ha laza, ha felülvizsgálható szerintem az a szint, amit egy testületnek kell véleményezni. Még akkor is, ha egyetértek azzal, hogy most a Főosztályvezető a Főosztályvezetőnek ír egy levelet és a legszembetűnőbb pontatlanságokat igyekszik korrigálni. Én megfontolandónak tartom, hogy júniusra, ha van testületi ülés, akkor készítsünk egy ilyen véleményt, itt vitassuk meg, még akkor is, ha bőven a határidő lejárta után is, de a testület mondja ki, hogy mit gondol erről. Ne hagyjuk magunkat sürgetni, már ezen túl vagyunk. Ezt a héten, vagy jövő héten a főosztályi álláspontot küldjék el, ha megosztják velünk megtisztelnek, de jó lenne egy júniusi álláspontot is kialakítani, egy testületit.

Pölöskei Gáborné: Felhívnám a figyelmet, hogy június 12-én van a Közgyűlés, ez azt jelenti,hogy a jövő hét csütörtökre le kell adni az anyagot, úgy, hogy koordinálva. Több, mint időszorításnak nevezném. Látszatra van csak messze.

Németh Zoltán: Én úgy gondolom, hogy látszatra messze van, de annyira nincs messze és itt valóban egy olyan időtávú anyagról van szó, hogy talán két hétnek bele kell férnie, hogyha Főosztályvezető Asszony ír levelet, akkor abban azt mindenképpen … és olyan döntés születik, hogy a Közgyűlés valamilyen formában szeretné a véleményét ebben kinyilvánítani, akkor azt mindenképpen érdemes ebben a levélben megírni, hogy lesz egy ilyen. Ha már így elcsúszott a dolog az időben, az ő részükről, akkor legyenek kedvesek ezt türelemmel megvárni. Úgy gondolom, hogy ennek bele kell férnie.

Zarándy Zoltán: Én magam is szerettem volna ezt a kérdést szóba hozni, annál is inkább, mert a fenntartói kötelezettségek jó része, illetve a működtetés itt maradt a Fővárosnál. Nem köti az Oktatási Hivatalt - tudomásom szerint - olyan határidő, hogy ezt a dokumentumot mikorra kell elfogadja. Tehát ezt a kiegészítést mindenképpen érdemes megtenni, hogy világosan látható legyen a Főváros álláspontja azzal kapcsolatban, hogy mi a fővárosi intézményrendszerre vonatkozó fejlesztési terv. A fejlesztési terv jellege ennek a dokumentumnak a legfontosabb része, úgy tudom, hogy hét éves időtartamra vázol fel fejlesztési lehetőségeket, a források lehívásához is lehetőséget kínál. Az önkormányzatok közül többel is kapcsolatban voltam, ott hét-nyolc napot kaptak erre, ott sem volt teljes a véleményezés lehetősége, maximum statisztikai adatok korrigálására volt mód. Tekintetbe véve ennek a dokumentumnak a fontosságát, sokkal nagyobb körültekintést igényel. Azt is szóba szeretném hozni, hogy néhány esetben iskolabezárásokra is tesz javaslatot ez a terv. Ezt is jó lenne …

Pölöskei Gáborné: Elnézést, de ez nem így van. Ezért kell pontosítanunk.

Zarándy Zoltán: … sajtóban szerepelt a Than Károly iskola, a Budai Középiskola, ennek a dokumentumnak

Pölöskei Gáborné: Az, hogy a fejlesztési terv soraiból ki-mit olvas ki, és mit akar beleképzelni az magánügy lenne egyébként, de persze ha megjelenik a sajtóban, akkor már hangulatkeltés. A fejlesztési terv nem tartalmaz ilyet. A fejlesztési terv átszervezést tartalmaz. Az átszervezésnek különböző módjai vannak. Igen, ez két iskola, a Than Károlyról van szó és a Budai Középiskola. Mindegyik egy nagy létszámú, 1200 fölötti létszámú, ami azt jelenti és a fejlesztési terv azt tartalmazza, hogy ennek a gimnázium és a szakközépiskolának a leválasztásáról szólna egyébként a javaslat, ami nem az intézmények megszűntetését jelenti, hanem az intézménytípusnak a szétválasztását, a feladatjellegnek a szétválasztását. Miután a gimnáziumi rész mindkettőnél minimum 600 fő, egy 600 fős iskola az életképes. Nem jelent ilyen szempontból drasztikus beavatkozást. A fejlesztési terv egyáltalán nem tartalmaz ilyen típusú javaslatokat, a döntéseket kevésbé támogatja szerintem. Ha véleményt kell mondanom, akkor ezt kell mondanom, mert nem tendenciát vesz figyelembe, egy éves statisztikai adatokat vesz figyelembe és egy éves statisztikai adatokból nem lehet dönteni. Tendenciákat nem lehet megállapítani, márpedig a döntéseknek tendenciákon kellene alapulni, ez az egyik. A másik pedig a statisztikai adatok valóban helyenként pontatlanok és az oktatásnál valóban nem mindegy, hogy számított létszámok vagy tényleges létszámok, ezekből az adatokból nem olvasható ki. Ha valami véleményt tudunk mondani az másfél-két oldalas szummás vélemény, amely ezeket kell, hogy tartalmazza, mert ezek koncepcionális jellegű dolgok. Az, hogy oldalanként mely adat, ami vitatható? Tudom, hogy a kerületeknek mennyi idejük volt, de egyébként nem az egész  1800 oldalas anyag vonatkozik rájuk, mert nincs náluk annyi iskola. Jelentősek a kerületek, de mégsem akkorák, mint a Fővárosnak az intézményhálózata, ami volt. Azt gondolom, hogy ezeknek az összegzése és megküldése rettentő fontos, hogy pl. az óvodáknál 11 van benne és mindenki tudja, hogy két óvodánk van igazából, valószínű, hogy a gyermekotthoni óvodákat is belevették, nem probléma, ki kell javítani. Pontosítások szükségeltetnek, de akár pontosítások olyan szinten is, hogy nehogy az legyen, hogy bezárás felé ajánl valamit is, a szöveg nem ajánl bezárást egyébként, egyetlen intézmény esetén sem. Helyenként tendenciákat mutat. A tendenciák közül - ami szerintem fontos - az az óvodai egységnél, ami jó, mert a foglalkoztatás tendenciáját mutatja, támogató jellegű megfontolásra ajánlja. Mi is azt ajánljuk, hogy családi napközik alakuljanak át és inkább azt illesszük egy óvodarendszerhez, ami egy szabályozási kérdés, nagyon járható út. Koncepcionálisan - amit elkészítettünk mi még tavaly és ami itt járt a Bizottságon és a Közgyűlésen is - illik hozzá, annak a folytatása. Igazából a mi részünkről inkább támogató jellegű, ilyen típusú pontosításokkal, amelyek esetleg félreérthetők, mert ne legyenek benne félreérthető dolgok. Elnézést kérek, hogy félbeszakítottam.

Németh Zoltán: Ott szeretném folytatni, ahol a Főosztályvezető Asszony abbahagyta, hiszen ott, ahol félreértések vannak, annak több oka lehet. Pl. a szöveg, ami esetleg félreérthető, amit tisztázni kell, illetve segíteni kell a tisztázásban. A másik dolog, hogy számos esetben megjelenik az átszervezés kérdése, és amikor ezekről az intézményekről beszélünk, amelyek pl. szóbakerültek, azért azt tudjuk, hogy az elmúlt tíz év nem volt zökkenőmentes, tehát ezeknek az intézményeknek az életében ez a tíz év úgy telt el, hogy egy volt biztos, a változás. Ezt azért mindenképpen figyelembe kellene venni, hogy jó volna már egy kis nyugalom ezeknek az intézményeknek az életében, erre úgy gondolom, hogy az anyag készítőinek a figyelmét érdemes lenne felhívni. Mindannyian tudjuk, hogy miről beszélek, voltak összevonások, előző ciklusbeli döntések alapján, úgyhogy amikor a véleményeket megfogalmazzuk ezekre az aspektusokra is föl kell hívni a figyelmet.

Elnök:	Köszönöm. Nálunk az anyag azt mondja, hogy a kerület öregszik és csökken a létszáma. Öregszik, de nem csökken a létszáma, hanem nő. Megoldott az óvodáztatás. Nem megoldott, mert minden évben 90-100-150 ellátatlan gyerekünk van. Megoldott az iskoláztatás. Nem megoldott, ebben az évben közel 300 körzetes gyerek elhelyezésére kell rendkívüli intézkedéseket tenni. Nem tűnt föl az anyag íróinak ez, annak ellenére, hogy a táblázatokban ez szerepelt. A munka minőségére ad inkább egyfajta bepillantást, nem a szándékokra. Leírták a számokat, csak nem olvasták el, jó, ha egyszerre tennék.
	Nem vesszük magunkra ezt a kérdést. Javasoljuk a Főpolgármester úrnak, hogy fontolja meg, akarja-e jelezni az Oktatási Hivatalnak, hogy az eljárást helyteleníti és így akarja-e a júniusi testületi ülésre ezt a véleményt bevinni. Ha akarja, akkor ez nyilván rendkívüli gyorsaságú munkavégzést tesz szükségessé, ezt döntse el a Főpolgármester úr és a Főpolgármester-helyettes úrral konzultálva hozzanak ilyen döntést. Mi felhívjuk erre a figyelmet, hogy az is döntés, ha nem dönt. Van egy ilyen döntési helyzet, amit neki kell megválaszolni, nem feltétlenül nekünk. Jegyzőkönyvben csak ennyi szerepeljen, hogy felhívjuk a figyelmet, hogy van egy ilyen szituáció.
	Van-e más, amit „Egyebek” keretében meg kellene most beszéljünk?

	Terveztük, hogy Főosztályvezető úrral szeretnénk konzultálni, hogy néz ki most a KLIK-en belüli feladatmegosztás.

Házlinger György (Klebelsberg Intézményfenntartó Központ Szakképzés-szervezési Főosztály vezetője): Tisztelt Elnök úr, tisztelt Bizottság! Bonyolultabb a helyzet Klebelsberg felépítésében, legalábbis Budapest vonatkozásában, mint ahogy az eddig elhangzott. Több mint 120 intézményt tartott fenn a Fővárosi Önkormányzat december 31-ig, a tiszta profilú gimnáziumok és általános iskolák a tankerületekhez kerültek, a szakképző intézmények, a több célú intézmények és a kollégiumok fölött a tankerületek nem gyakorolnak illetékességet, hanem úgy szól a jogszabály, hogy az intézmények fölött a megye központi tankerületek az illetékesek. Budapest esetében nem hoztak létre ilyen megye központú tankerületet, ezt a jogszabály nem nevesítette, ezért az a döntés született, hogy az közvetlenül a Klebelsbert Intézményfenntartó Központ központjához kerül ez az intézményi kör. Az első terv az volt, hogy létrejön egy Fővárosi Fenntartói Főosztály, végülis nem hozták létre, hanem helyette az a megoldás körvonalazódott, hogy a Szakképzés-szervezési Főosztálynak lesz egy osztálya, ami meg is alakult, ez a Fővárosi Szakképzési Osztály és ez végzi a szakképző intézmények és a kollégiumok fenntartását, illetve a szakképző intézmények esetében a működtetést is. 80 intézmény, amely a Főosztályhoz tartozó Osztály fennhatósága alá került. Ez az intézményi kör egyben maradt, azok az értékek, amelyek felhalmozódtak az elmúlt évek során változatlanul megmaradtak. Én a Than-nak voltam az igazgatója - amiről itt szó volt - december 12-ig, nagyon jó ismerem magát az intézményrendszert, a működtetőiket is, tehát az intézményvezetőket. Napi kapcsolatban vagyok velük és nem érzékelek óriási gondokat, itt Budapesten, éppen azért, mert egyben van az intézményrendszer. Az biztos, hogy minden változás csörömpöléssel jár, itt óriási változásoknak vagyunk tanúi, nehezen élik meg az iskolák, hogy más lett a fenntartó, hogy más rendben működnek, de működnek az iskolák. Budapest szakképző intézményei és Budapest kollégiumai fenntartás és működtetés szempontjából is rendben vannak, ugyan a kollégiumokat az Önkormányzat működteti, de azt gondolom - remélem ebben megerősítést kapok -, hogy a kollégiumi Gazdasági Szervezet és a Klebelsberg Intézményfenntartó Központ keretein belül, a volt gazdasági szervezetek bázisán létrejövő gazdasági ellátó osztályok között eléggé harmonikus a kapcsolat, nem érzékelek ott sem feszültséget. Röviden így tudnám összefoglalni azt, ahol tartunk.

Elnök:	Köszönjük. Van-e kérdés?

Zarándy Zoltán: A gimnáziumokra és az általános iskolákra is szeretnék rákérdezni, hogy ők, hogyan kapcsolódnak.

Házlinger György: 23 tankerület látja el a fenntartásukat, a működtetésüket pedig a tulajdonos, az ingatlan tulajdonos önkormányzat.

Zarándy Zoltán: Az átadás-átvétel tapasztalatainak az összefoglalására vonatkozóan, terveznek-e olyan dokumentumot kiadni, amely a pénzügyi értékelés, a humánerő és a szakmai tapasztalatokat összegzi? Javasolnám, ha ilyen készül, akkor a Bizottság is ismerhesse meg ennek az eredményeit.

Házlinger György: Ez egy állami hivatal és ezáltal rendkívül hierarchizált, mint általában az állami hivatalok. Ezek a döntések nem főosztályvezetői szinten, hanem elnöki szinten, sőt mi több akár - mivel ez az EMMI-nek egy központi hivatala - miniszteri vagy államtitkári szinten születnek meg.

Elnök:	Köszönjük a beszámolót.
	Az ülést lezárom.

Az ülés befejezésének időpontja: 13 óra 30 perc.

